અમદાવાદ,તા.૭ : આગામી શનિવારે અમદાવાદ શહેરમાં ભગવાન જગન્નાથજીની ૧૪૧મી ભવ્ય અને પરંપરાગત રથયાત્રા નીકળનાર છે ત્યારે તે પહેલાં રથયાત્રા અને નાગરિકોની સુરક્ષા સહિતના પાસાઓને લઇ ગૃહરાજયપ્રધાન પ્રદીપસિંહ જાડેજાએ આજે રાજયના ડીજીપી શિવાનંદ ઝા, શહેર પોલીસ કમિશનર એ.કે.સિંહ સહિતના ઉચ્ચ પોલીસ અધિકારીઓ સાથે ખૂબ જ મહત્વની બેઠક યોજી હતી. ગૃહરાજયપ્રધાને પોલીસ તંત્ર પાસેથી રથયાત્રાની સુરક્ષાને લઇ પોલીસનો એકશન પ્લાન જાણ્યો હતો અને કેટલાક અગત્યના સૂચનો પણ કર્યા હતા. ભગવાન જગન્નાથજીની રથયાત્રાને આડે હવે માંડ અઠવાડિયાનો સમય બાકી છે ત્યારે પોલીસ દ્વારા છેલ્લા દસ દિવસથી શહેરભરમાં સુરક્ષાને લઇ ખાસ કરીને રથયાત્રાના સમગ્ર રૂટ પર લોખંડી સુરક્ષા વ્યવસ્થા અને નાગરિકોની સલામતીને લઇ ભારે જહેમતભરી કવાયત શરૂ કરી દેવાઇ છે. પોલીસ દ્વારા રૂટના માર્ગો પર ખાસ કરીને સંવેદનશીલ વિસ્તારોમાં મહત્વના પોઇન્ટ પર આ વખતે વધારાના સીસીટીવી કેમેરા પણ લગાવવામાં આવ્યા છે. રથયાત્રા પહેલાં પોલીસ દ્વારા સમગ્ર રૂટ પર રાત-દિવસ સતત પેટ્રોલીંગ અને સઘન ચેકીંગ પણ હાથ ધરાઇ રહ્યા છે. દરમ્યાન ગૃહરાજયપ્રધાન પ્રદીપસિંહ જાડેજા દ્વારા અમદાવાદ શહેર ક્રાઇમ બ્રાંચ ખાતે યોજાયેલી બેઠકમાં મ્યુનિસિપલ કમિશનર મુકેશકુમાર, રાજયના ગૃહ સચિવ, અમ્યુકોના અધિકારીઓ, શહેર ક્રાઇમ બ્રાંચના અધિકારીઓ સહિત પોલીસ તંત્રના ઉચ્ચ પોલીસ અધિકારીઓ, આઇબીના અધિકારીઓ સહિતના લોકો ખાસ હાજર રહ્યા હતા. બેઠકમાં ગૃહરાજયપ્રધાને રથયાત્રામાં કેટલો પોલીસ બંદોબસ્ત ફાળવવો, હોમગાર્ડ, એલઆરડી સહિતના સુરક્ષા જવાનો કઇ રીતે મદદ લેવી, તેમના પોઇન્ટની ગોઠવણી, બહારથી કેટલી સુરક્ષા કંપનીઓ મંગાવવી, સીસીટીવી કેમેરા, ડ્રોન મશીનની સુરક્ષાત્મક વ્યૂહરચના સહિતના મુદ્દાઓને લઇ ઝીણવટભરી ચર્ચા વિચારણા હાથ ધરી હતી અને સમગ્ર સુરક્ષા વ્યવસ્થા અને પરિસ્થિતિનો તાગ મેળવ્યો હતો.